巡寨偶書
作者：劉子翬
朝代：宋

paragraphs: 窮寇轉趨海，吾邦備宜先。
連年戍役頻，徵兵及漁佃。
扶戈或稚齒，嬰胄仍華顛。
未知戎伍肅，朱旗亂長阡。
林端晚燧發，石際飛梯懸。
崎嶇樵牧地，萬竈生浮烟。
我行視營柵，兒戲端可憐。
倚茲形勢險，寇至常遷延。
羣兇昔吾軍，赤指抨鳴弦。
防胡屢瓦解，合寇俄星連。
猶多燕趙兒，意氣非當年。
駢車載珍寶，結騎馳嬋娟。
時危天稔亂，事豈汝能專。
怒風飛驚濤，河梁失歸船。
四顧天地黑，攬衣思茫然。